Amitabh Bachchan
Amitabhas Bačanas (hind. अमिताभ बच्चन, IAST: Amitābh Baccan; g. 1942 m. spalio 11 d.) – Indijos kino aktorius, prodiuseris, viena žymiausių visų laikų Bolivudo asmenybių. Labiausiai pagarsėjo dėl neigiamų vaidmenų, kuriuose vaidindavo rūstų, nuožmų, galingą, nepalenkiamą veikėją. 2013 m. jis suvaidino ir Holivudo filme „Didysis Getsbis“. Amitabhas Bačanas gimė Alahabade, iškilioje pandžabiečių kilmės Bačanų šeimoje. Tėvas Harivanšas Bačanas – žymus indų poetas, motina Tedži – visuomenės, politinė veikėja. Amitabhas baigė Delio universitetą. 1969 m. pradėjo karjerą Bolivude kaip įgarsintojas (filme Bhuvan Shome), o tais pačiais metais debiutavo filme Saat Hindustani. Kaip aktorius išgarsėjo 1973 m., suvaidinęs veiksmo filme Zajeer. Po to Amitabhas Bačanas tapo daugelio filmų pagrindine garsenybe, o laikotarpis maždaug tarp 1970 ir 1980 m. kartais įvardijamas „Amitabho Bačano era“. 1973 m. vedė aktorę Džają Bačan. 1982 m., filmuodamasis juostoje Coolie, patyrė labai sunkią traumą, pasveiko, bet dėl sutrikusios sveikatos nutraukė karjerą kine ir pasuko į politiką. 1984 m. triuškinančia persvara laimėjo rinkimus į Alahabado tarybą, bet po 3 metų pasitraukė. Vėliau su Samadžvadi partija pateko į Radžja sabhą, tačiau buvo apkaltintas neteisėta agitacija. 1988 m. Bačanas grįžo į Bolivudą. 1995 m. įkūrė savo pramogų verslo kompaniją Amitabh Bachchan Corporation Ltd. Nuo 2000 m. suvaidino kelete didelės sėkmės susilaukusių filmų, tokių kaip Mohabbatein, Kabhi Khushi Kabhie Gham…, Baghban ir kt. Taip pat vedė keletą televizijos laidų (Kaun Banega Crorepati („Kas taps milijonieriumi?“), Bigg Boss). Amitabhas Bačanas taip pat žinomas dėl savo gilaus, baritoniško balso, todėl yra tapęs ne vieno filmo pasakotoju (Shatranj Ke Khilari, Balika Badhu, La Marche de l'empereur, Mahabharat ir kt.).